钦定古今图书集成/明伦汇编/官常典/第530卷 > 王庆端
## 钦定古今图书集成/明伦汇编/官常典/第530卷 > 王庆端

按《元史王善传》：“善子庆端，字正甫，初为郡筦库，进水
军提领，训练士卒，常如临敌。败李璮于老僧口，以功
佩金符，为千户。监筑大都城，移戍清口。宋兵来攻，守
将战死，城欲陷，庆端拔刀誓众，裹创力战，城得以全。
群盗四起，复击走之。进武节将军，管军总管，领左右
中卫兵。从世祖北征，还迁右亲军副都指挥使，进侍”
卫军都指挥使。建威武营以处卫兵，经画田庐，使各
安业。别立神锋军，亲教以蹶张弩技，作整暇堂、屏利
局，浚渠构室，如治家事。至元十九年，改詹事丞。时有
司欲就威武贷粟数万石济饥民。𥙿宗在东宫，以问
庆端，庆端对曰：“兵民等耳，何间焉。”即命与之。帝尝遣
近侍夜出伺察，为逻卒所执，近侍以实告，卒曰：“军中
惟知将军令，不知其他。”近侍以闻，帝赏以黑貂裘。及
亲征乃颜，命庆端以所部从。时年六十馀，与士卒同
甘苦，昼则环甲执兵迎敌，夜卧不解衣，暇则俾士卒
为军市，自相懋迁。征东之功，庆端赞画居多。成宗即
位，论翼戴功，拜金吾卫上将军、中书左丞，行徽政副
使，兼隆福宫左都威卫使，进阶资德大夫。大德二年，
加荣禄大夫、平章政事、佥书枢密院事，兼使如故。以
疾卒。